
A B S T R A C T
Drepturile de autor reprezintă o formă de proprietate intelectuală care protejează exprimarea ideilor, reglementările în țările Uniunii Europene fiind cuprinse în legislația națională și în directivele UE în materie. Contractele de drepturi de autor reprezintă unele dintre cele mai uzitate tipuri de relaţii contractuale formale. La nivel european drepturile jurnaliștilor (ca drepturi de autor) sunt protejate de asociații și organizații de profil, cea mai importată fiind European Federation of Journalists (EFJ), organism care se manifestă constant în sprijinul drepturilor jurnaliștilor. Alte orgaizații și instituții importate sunt: European Magazine Media Association (EMMA), European Newspaper Publishers’ Association (ENPA), European Publishers Council (EPC), International Federation of Journalists (IFJ), News Media Europe (NME). 

Considerații introductive - precizări relativ la cadrul legal din România
Contractele de drepturi de autor reprezintă unele dintre cele mai uzitate tipuri de relaţii contractuale formale, în baza cărora și jurnaliştii îşi desfăşoară activitatea. Cesiunea drepturilor de autor se diferenţiază de contractele de muncă, prin regimul juridic aplicabil fiecărui tip de contract. Unui salariat cu contract de muncă i se aplică legislaţia muncii, celui care lucrează în baza unui contract de cesiune de drepturi de autor i se aplică regulile speciale privind cesiunea acestor drepturi.
În România cadrul legislativ privind drepturile de autor este reglementat prin Legea 8/1996, cu modificările și completările ulterioare.
Există o distincție între contractele de drepturi de autor și modalitatea fiscală numită popular „contracte de drepturi de autor”.

Constituie obiect al dreptului de autor operele originale de creaţie intelectuală în domeniul literar, artistic sau ştiinţific, oricare ar fi modalitatea de creaţie, modul sau forma de exprimare şi independent de valoarea şi destinaţia lor, cum sunt:

· scrierile literare şi publicistice, conferinţele, predicile, pledoariile, prelegerile, programele pentru calculator;

· operele ştiinţifice, cum ar fi comunicările, studiile, cursurile universitare, manualele şcolare, proiectele şi documentaţiile ştiinţifice;

· compoziţiile muzicale cu sau fără text;

· operele dramatice,

· operele cinematografice,

· operele fotografice, precum şi orice alte opere exprimate printr-un procedeu analog fotografiei;

· operele de artă grafică sau plastică, precum operele de sculptură, pictură, gravură, litografie, artă monumentală, scenografie, ceramică, etc

· operele de arhitectură,

· lucrările plastice, hărţile şi desenele din domeniul topografiei, geografiei şi ştiinţei în general.

În domeniul presei, un contract de cesiune a drepturilor de autor încheiat cu o instituţie de presă presupune :
· obiectul contractului – cedarea tuturor drepturilor patrimoniale de autor privind operele de creaţie în domeniul publicistic, pe o anumită perioadă de timp

· drepturile cesionarului (dreptul de a reproduce, distribui, închiria, împrumuta sau comunica public scrierile publicistice ce fac obiectul contractului)

· obligaţiile cedentului (scrierea de articole şi predarea la timp a acestora) 

· prevederi privind remuneraţia: periodicitatea, cuantumul şi data plăţii

· clauze de confidenţialitate - care cel care cedează drepturile de autor se obligă să nu dezvăluie anumite date privind contractul încheiat sau cesionarul (proiectele acestuia, relaţiile cu terţii, etc)

· clauze de exclusivitate - cel care cedează drepturile de autor se obligă să nu încheie alte contracte, convenţii sau înţelegeri care ar afecta contractul respectiv

· clauze de neconcurenţă sau concurenţă neloială -  cedentul se obligă să nu colaboreze în niciun fel cu alte instituţii de presă.

· modalităţi de încetare a contractului – la termen, prin voinţa părţilor, prin reziliere de către cedent sau desfiinţare de către cesionar.

Ca orice tip de relație contractuală și aceasta prezintă avantaje şi dezavantaje
Avantaje ale obţinerii veniturilor pe baza drepturilor de autor:

· nu este necesară o formă de organizare specifică, gen SRL sau PFA, sau existenţa capitalului social;

· singurele obligaţii între plătitorul şi beneficiarul de venit sunt cele cuprinse în clauzele contractuale;

· pot fi încheiate contracte de drepturi de proprietate intelectuală ( drepturi de autor) cu un număr nelimitat de beneficiari;

· gestionarea taxelor şi contribuţiilor este relativ simplă;

· nu este necesară justificarea folosirii banilor încasaţi, însă persoanele care obțin exclusiv venituri din drepturi de autor trebuie să plătească contribuțiile legale

Dezavantaje:

· de multe ori contractele de drepturi de proprietate intelectuală sunt încheiate pentru activităţi unice, nerepetitive, ceea ce face ca veniturile lunare să nu fie constante ;

· nu orice venit poate fi încasat pe baza contractelor de drepturi de autor, ci doar cele care se încadrează în prevederile Legii 8/1996 privind dreptul de autor şi drepturile conexe;

· acest tip de contract poate presupune anumite clauze care trebuie respectate de cãtre cel care cedează drepturile de autor, precum: clauze de confidenţialitate (nu trebuie dezvăluite nimănui anumite date privind contractul încheiat sau cesionarul, precum proiectele acestuia, relaţiile cu terţii, etc), clauze de exclusivitate (este interzisă încheierea altor contracte, convenţii sau înţelegeri care ar afecta contractul respectiv) sau de neconcurenţă sau concurenţă neloială (semnatarul se obligă să nu colaboreze în niciun fel cu alte instituţii de presă).

Persoanele fizice care realizează venituri din drepturi de autor şi drepturi conexe cu caracter ocazional cumulate cu veniturile de natură salarială nu datorează contribuţia individuală de asigurări sociale. Orice activitate desfăşurată de o persoana fizică poate fi reconsiderată ca fiind activitate dependentă dacă se află într-o relaţie de subordonare faţă de plătitorul de venit,foloseşte exclusiv baza materială a plătitorului de venit dsu dacă plătitorul de venit suportă cheltuielile de deplasare ale beneficiarului de venit, indemnizaţia de concediu de odihnă sau cea pentru incapacitate temporară de muncă.

Orice operă care are un element creativ și original la baza generării sale poate fi protejată prin drepturi de autor. Lista de opere prezentă în lege nu este în niciun caz definitivă sau limitativă, iar operele nu trebuie să se înscrie în mod obligatoriu într-una dintre categoriile stipulate în lege. Conform legii române, știrile și informațiile de presă nu sunt protejate (comunicatele de presă sau știrile care descriu sec evenimente, informațiile brute et ejusdem); informațiile transmise într-un mod creativ (ex: reportaje) sunt protejate de legea drepturilor de autor, dacă sunt originale. Legea dreptului de autor nu face nicio diferență între textul tipărit într-o carte, scris la mașină sau publicat pe Internet. Dovada autoratului se face cu orice mijloc de probă. Legea prezumă, totuși, că, de obicei, autorul este cel care a adus opera la cunoștința publicului prima dată. Dacă dreptul de exploatare este limitat în timp, dreptul moral este permanent (autorul trebuie citat în conexiune cu utilizarea creației sale). Încălcarea drepturilor de autor trebuie sesizată de autor sau de organismul de gestiune colectivă. În momentul în care se încalcă dreptul de autor autorul sau titularul dreptului de autor trebuie să întreprindă o acțiune în civil  sau chiar inițierea unei plângeri penale (în cazuri foarte grave). Dincolo de opțiunile de mai sus pentru sesizarea încălcării dreptului de autor, se mai poate contacta persoana / instituția care a încălcat drepturile de autor pentru a soluționa problema (multe dintre încălcările de drepturi de autor se fac la scară mică, nu aduc prejudicii majore). În situația unei încălcări mai serioase a dreptului de autor, ar trebui ca autorul să ceară despăgubirea în instanță dacă nu ajunge la un acord cu persoana care a încălcat dreptul de autor.

În cazul contractelor de cesiune de drepturi de autor, elementele obligatorii din cadrul contractual sunt:

· Drepturile patrimoniale transmise (obiectul contractului, cu privire la ce opere se referă acele drepturi de autor). Astfel, legea permite ca autorul să-și transfere drepturile unui terț fără să existe nicio limită, dar în cazul unui astfel de contract el trebuie să existe într-o formă scrisă (pe hârtie sau electronic);

· Să se menționeze, pentru fiecare operă, modalitățile de utilizare, durata și întinderea cesiunii;

· Trebuie menționată remunerația titularului dreptului de autor.

Licențele și conținutul conținutul Creative Commons
Licențele Creative Commons sunt modalități de cesiune sau contracte de licență care sunt mai liberale decât legea. Dacă un anumit material poartă simbolul Creative Commons (CC), opera respectivă se poate folosi (în conditiile specificate de fiecare licență) și nu trebuie cerut acordul autorului. În toate licențele CC opera trebuie atribuită autorului. În plus, această licență se bazează pe decizia autorului de păstrare (sau nu) a două drepturi – dreptul de utilizare a operei doar în scop necomercial, dreptul de a permite altora să facă modificări asupra operei.

Licențele Creative Commons sunt utile pentru:
· Scopuri de educare, învățare, informare;

· Încurajarea creativității;

· Promovare/Publicitate;

· Pentru o distribuție mai largă;

· Pentru siguranță juridică;

· Management inteligent al proprietății intelectuale;

· Conținut generat de utilizatori.

Autorul este cel care consideră ce tip de licență CC alege, după care poate accesa https://creativecommons.org/share-your-work/  pentru a alege licența potrivită.

Uniunea Europeană – drepturile de autor: context și perspective
Relativ recent Comisia Europeană a comandat un studiu
 cu privire la remuneraţia autorilor de cărţi şi reviste cu profil ştiinţific, traducători, ziarişti şi artişti din domeniul artelor vizuale pentru creaţiile lor.  Acest studiu privind presa scrisă / sectorul tipăriturilor face referire la situaţia existentă în 10 state europene: Regatul Unit, Franţa, Germania, Italia, Spania, Polonia, Irlanda, Ţările de Jos, Ungaria şi Danemarca. Studiul a fost gândit ca un instrument util celor care elaborează politici publice în domeniu. Pentru Comisie, studiul a reprezentat o modalitate de evidenţiere a diferenţelor existente în legislaţia statelor membre cu impact asupra remuneraţiei şi funcţionării pieţei interne.  

Ce s-a urmărit: starea de fapt privind transparenţa contractuală în transferul drepturilor şi în remuneraţie, ce măsuri corective trebuie luate pentru consolidarea poziţie autorilor, ce modele de contracte şi convenţii colective sunt de natură să influenţeze pozitiv remuneraţia. 

Studiul a fost realizat pentru Comisia Europeană de către Europe Economics Ltd în colaborare cu Institute for Information Law de la Universitatea din Amsterdam. Acesta compară, din punct de vedere juridic şi economic, sistemele naţionale existente care stabilesc normele privind remunerarea autorilor şi artiştilor interpreţi (performeri) identificând avantajele şi dezavantajele acestor sisteme legale. 

Constatările cheie includ următoarele aspecte:
· Obligațiile cuprinse în sfera transferului drepturilor de autor. Partea contractuală care implică obligaţiile asumate odată cu transferul drepturilor de autor; obligaţiile trebuie să fie clar precizate (arealul geografic, durata şi modalităţile de exploatare a drepturilor) şi corelate cu o remuneraţie corespunzătoare.  Acest aspect al obligaţiilor de trasfer vor asigura o mai mare transparenţă, întărind poziţia autorului şi contribuind la promovarea unei competiţii efective. 
· Formalităţi, obligaţii şi măsuri corective. În legislațiile statelor membre există o serie de alte măsuri care sunt relaţionate fie cu cerința îndeplinirii unor formalităţi în momentul redactării contractului, fie cu obligaţiile privind executarea (de exemplu, clauzele "non-usus" sau "best seller" ) şi / sau rezilierea contractului. Aceste măsuri contribuie, de asemenea, la consolidarea poziţiei autorilor în stabilirea relaţiile lor contractuale în domeniul drepturilor de autor.  
· Contracte-model şi contracte colective de negociere a drepturilor de autor. Utilizarea modelelor de contracte elaborate prin negocierile dintre reprezentanţii autorilor precum şi acordurilor rezultate din negocierile colective (inclusiv prin CRMO) a fost de asemenea identificată ca având un impact semnificativ, posibil pozitiv,  asupra remuneraţiei.
Studiul prezintă o serie de opţiuni de politici publice în chestiuni în care se consideră că intervenţia decidenţilor politici (la nivelul UE sau la nivel naţional) poate fi eficientă. Prima opţiune de intervenţie ar trebui să privească specificarea modurilor de exploatare individuală şi a remuneraţiei respective, prin introducerea unor cerinţe legale obligatorii, cum ar fi cerinţa  expresă din contractele scrise (în funcţie de legislaţia privind contractele din statelor membre) privind definirea drepturilor și modalitățile de exploatare prin transferare, cu precizări privind nivelul și tipul remunerației asociate fiecărui mod de exploatare și obligația de raportare față de autor. Obiectivul acestei opțiuni politice este de a spori transparența în ceea ce privește domeniul de aplicare al transferului drepturilor, modurile de exploatare și termenii de plată, care ar trebui, la rândul lor, să contribuie la reducerea problemei de informare cu care se confruntă autorii și, prin urmare, ar putea îmbunătăți poziția lor în termenii marjei de negociere.

Alte recomandări politice includ limitarea posibilității de transferare a drepturilor pentru viitoarele moduri de exploatare și explorarea problemelor legate de posibilitatea de a permite autorilor independenți din punct de vedere economic (freelancers) să solicite un statut și drepturi similare angajaților.

Acquis-ul european privind drepturile de autor conferă autorilor un pachet de drepturi asupra creațiilor lor, pachet de drepturi ce cuprinde trei categorii: drepturile exclusive, drepturile de remunerare și drepturile morale.

Drepturile exclusive, de natură economică, sunt în general transferabile. Acestea îi conferă proprietarului dreptul de a autoriza sau să interzice reproducerea, distribuirea și comunicarea operelor publicului, ca și punerea la dispoziția publicului a operelor sale în așa fel încât audiențele pot să le acceseze dintr-un anumit loc și la un moment individual ales de autor. Actele acoperite de aceste drepturi cuprind materiale și imateriale, on-line și off-line, forme de exploatare a operelor. Subsecvent marjei de competență rezervate statelor membre ale Uniunii Europene, punerea în aplicare a acquis-ului european în cadrul juridic național tinde să difere în natura și domeniul de aplicare.  
În baza drepturilor de remunerare, stabilite contractual, autorii nu se pot opune folosirii muncii lor, în schimbul căreia au dreptul să primească remunerații. Drepturile de remunerare pot fi sau nu pot fi transferabile sau excluse, în funcție de acquis-ul european sau de legislația națională.
În plus față de drepturile de remunerare, autorii au dreptul să primească și o "compensație echitabilă" (fair compensation) pentru anumite acte autorizate în temeiul unei excepții sau unor limitări legale, cum ar fi copierea privată, reproducerea și, în unele state membre, utilizări educaționale sau de altă natură. Nivelul "echitabil al compensării "poate fi legat de posibila prejudiciere a titularilor de drepturi care rezultă din actul în cauză. Transferul sau solicitare despăgubirilor echitabile depind, de asemenea, de legislația națională. Drepturile morale, așa cum sunt ele definite de Convenția Berna, reflectă legătura indisolubilă dintre autor și opera sa, sunt independente de drepturile economice (remunerații) și nu sunt transferabile. Și în acest domeniu nu există o armonizare la nivel european astfel încât unele state membre permit o derogare în circumstanțe specifice, de ex. Regatul Unit ("UK") sau Irlanda, în timp ce altele le-au făcut nu numai inalienabile, ci și perpetue, cum sunt, de exemplu, Italia și Franța. 

Unele state membre precum Franța, Italia, Spania și Germania au o lungă tradiție în a proteja autorii și drepturile acestora, considerându-i  ca parte vulnerabilă în relațiile contractuale stabilite cu părțile responsabile pentru exploatarea drepturilor lor (de ex.cu editori și radiodifuzori). În aceste țări au fost adoptate măsuri statutare, începând cu anul 2004, cu scopul de a consolida poziția autorilor. Aceste măsuri variază de la normele care guvernează formalitățile de încheiere a contractelor la reguli impunând unele restricții privind sfera transferului de drepturi (privind viitoarele modalități de exploataresau lucrări viitoare), norme care obligă la plata unei remunerații adecvate sau echitabile, norme care specifică modalitatea de interpretare a prevederilor din contracte și normele care determină efectul transferurile în raport cu terții, obligațiile de aexploatare a drepturilor cedate și condițiile de încetare a contractelor. În alte state, cum sunt UK și Irlanda, părțile contractuale au spațiul de a se desfășura după cum doresc, cu condiția respectării regulilor generale privind dreptul contractual (contractelor); principiul dominant este cel al libertății în încheierea contractelor, care prevalează cererii autorilor pentru intervenție legislativă. În sistemul common-law se consideră că părțile știu mai bine care le sunt interesele, de accea nu s-a simțit nevoia introducerii unor prevederi legale suplimentare în cadrul ”copyright” pentru a întări drepturile autorilor. Acestea ar fi cele două limite ale intervalului normativ: statele care întăresc drepturile autorilor prin prevederi specifice, respectiv statele care preferă libertatea părților în limitele dreptului contractelor. Între acestea există și cazuri de mijloc, cum este exemplu Olandei în care până relativ recent autorii beneficiau doar de un sprijin limitate prin Legea drepturilor de autor (a Olandei). Parlamentul olandez a amendat legea în favoarea autorilor.

Relația angajator - angajat și dreptul de copyright: Danemarca, Spania, Olanda, Regatul Unit, Polonia, Ungaria, Franța, Italia

Prin raportare la drepturile de copyright, din perspectiva creației de autor (text, operă etc), munca unui angajat (autor) în cursul derulării unui contract de angajare este privită ca o excepție – în care o parte, angajatul, îndeplinește o sarcină convenită contractual cu partea angajatoare. În astfel de circumstanțe drepturile asupra. În astfel de circumstanțe drepturile asupra operei (text, articol etc.) sunt considerat ca fiind conferite persoanei juridice care a investit în producția lor, de ex. angajatorul. Conform legislației naționale, angajatorilor li se poate conferi drepturile asupra operelor create prin forța unui contract de angajare sau printr-o prezumție relativă de transfer al drepturilor în favoarea lor (Danemarca, Spania) sau printr-o dispoziție prin care se declară proprietarul drepturilor ab initio  (Irlanda, Olanda, Regatul Unit). În Danemarca Art.6 din Legea privind drepturile de autor prevede că dreptul de proprietate asupra operelor realizate în temeiul raporturilor de muncă se acordă persoanei care creează lucrarea. În absența oricăror alt acord, dreptul de proprietate este transferat angajatorului / antreprenorului locului de muncă, atunci când: 

i. există o relație permanentă și normată a activității la locul de muncă 

ii. această activitate este prevăzută / este parte a contractului semnat între cele două părți

În Spania, Legea dreptului de proprietatea (TRLPI) prevede articole statutare pentru transferul drepturilor de autor, printre care prezumția în favoarea angajatorului. În art.51 al legii spaniole, ca și în cazul danez, transferul exploatării drepturilor unei opere (text, articol) creată în baza unui contract de angajare / loc de muncă este guvernat în baza termenilor conveniți în contract (contract care trebuie să fie redactat formal). În absența acordului în scris se va lua în calcul în primul rând o prezumție de transfer în favoarea angajatorului.Pe o construcție legală sensibil diferită, în Olanda art.7 din legea dreptului de autor consideră că angajatul care realizează o activitate prin care sunt produse opere ”literare, științifice sau artistice” fiind angajat cedează autoriatul și dreptul de autor angajatorului.
În Regatul Unit, autorul unei opere este considerat primul proprietar al drepturilor de autor cu excepția cazurilor în care creația sa rezultă din activitatea din postura de angajat pe parcursul angajării cu un contract de muncă sau de ucenicie, caz în care, sub unele rezerve, angajatorul este considerat primul proprietar al oricărui drept de autor asupra operei. O regulă similară se aplică și în cazul Irlandei unde CRRA, sectiunea 32 (a) stabilește că angajatorul este deținătorul drepturilor, excepțiile trebuind a fi stabilite printr-un acord convenit între părți. În cazul jurnaliștilor, există o prevedere prin care aceștia, chiar în condițiile unui contract de angajare, pot dispune de articolele lor după cum doresc, mai puțin spre a le pune la dispoziția altor publicații cotidiene sau periodice. 

În alte state membre ale Uniunii Europene cum sunt Franța, Germania, Italia, Polonia sau Ungaria legea drepturilor de autor garantează angajatorilor nu atât dreptul de exploatare a copyrightului cât dreptul exclusiv de a exercita valorificarea muncii create de angajat. În Franța regula generală stabilește că deținătorul primar al dreptului de copyright este autorul, chiar dacă creația apare / este generată în cadrul unui contract-cadru de angajare (Art. L 111-1 paragrafele1-3 din Codul Proprietății Intelectuale). Astfel, existența unei relații  ”de muncă” nu aduce cu sine o derogare de la regula generală conform căreia autorul este deținătorul drepturilor de autor. 

În Germania angajatorul poate achiziționa drepturile de exploatare ca drepturi derivate, dar nu deține dreptul de autor în sine, care rămâne al celui care crează opera respectivă, chiar dacă este angajat. Practica contractuală nu poate schimba norma fundamentală, legea germană -  Secțiunea 43 UrhG-  stabilind condițiile în care angajatorul poate exploata drepturile de autor ca parte unei relații contractuale de muncă. 

În Italia situația este aproximativ similară celor descrise mai sus, Legea drepturilor de autor (LdA) prevâzînd că autorul își păstrează drepturile morale asupra creației (text, articol) în vreme ce angajatorul este îndreptățit doar la explotarea acestor drepturi (prin publicare ș.a.m.d.). În Polonia Art.12 din lege (PrAut) prevede ceea ce se poate numi un transfer legal limitat în favoarea angajatorului ”numai dacă legea sau contractul de muncă nu dispun altfel”; un angajator al cărui angajat crează / prestează o muncă creativă ca parte a acceptării prevederilor din contract deține drepturile economice ”în limitele obiectivelor contractuale și intenției comune a părților”. În Ungaria contractul de angajare înseamnă alocarea parțială a drepturilor de copyright angajatorului (drepturi de exploatare economică), însă drepturile morale rămân ale autorului. 

Excepții și limitări

Conform Directivei InfoSoc statele membre pot adopta măsuri proprii privind reproducerea și comunicarea către public a articolelor publicate de presă și articolelor privind  evenimente de actualitate (când drepturile ”primei apariții” sunt deținute); în temeiul articolului 5 alineatul (3) litera (c) din directiva InfoSoc sunt cuprinse limitările cu privire la reproducerea articolelor din ziare și periodice care trebuie să se desfășoare sub rezerva anumitor condiții, atunci când sunt făcute fără autorizarea prealabilă a titularului drepturilor "și indiferent de mediile de retransmitere”. În unele jurisdicții, aceste recenzii de presă (revista presei) nu sunt în mod explicit vizate (cum ar fi Franța) în alte state, cum ar fi Germania sau Spania astfel de reviste ale presei funcționează ca o excepție, cu compensare pentru titulari. 

În Olanda prin Art.15 din DCA reproducerea știrilor a primit o interpretare foarte largă din partea instanțelor, încurajate de legiutor-  care a stabilit că extrasele de presă (”revista presei”) trebuie privite ca fiind în domeniul excepției, cazul Knipselkranten judecat în Curtea Supremă întărind lucrurile în această direcție, cu observația că posibilitatea de a relua/prelua știri sau comentarii din presa audio-video a fost restricționată la entități de presă de aceeași natură ca și acelea de unde sunt preluate – dacă nu există un drept de copyright rezervat. Criticii acestei hotărâri opinează că astfel de decizii nu fac decât să consolideze privilegiile instituțiilor și întreprinderilor media care oferă informații de tip second-hand alese după topicuri selectate de abonați sau proprii lor angajați. În prezent evoluția din Olanda se înscrie pe linia a ceea ce se întâmplă în Franța, Germania și UK, respectiv în direcția unui sistem voluntar sau reglementat de licențiere, prin care deținătorul de drepturi să primească o remunerație compensatorie. În parctică însă, compensațiile din utilizările ”prin excepție” nu sunt percepute ca fiind o sursă semnificativă de venituri pentru autori. 

Transferul drepturilor de autor – specificarea scopurilor transferului 
În domeniul drepturilor de proprietate jurisdicțiile menționate (instanțele din statele respective) dau o interpretare restrictivă clauzelor care opreaza în contractele de cedare a drepturilor de autor. În Germania și Olanda legislația și practica juridică în domeniu privesc / garantează numai acele drepturi care sunt cuprinse explicit în contractele de transfer dintre autor și cel care exploatează economic drepturile (și instanțele sunt explicit instruite în acest sens). Art 2(2) din legea olandeză stabilește că drepturile de autor transferabile privesc doar drepturile specificate prin contract sau care derivă în mod necesar din natura sau scopul titlului. Prin acesasta se urmărește ca autorul să fie protejat față de un eventual transfer de drepturi despre care nu a fost informat/prevenit. În interpretarea restrictivă în relațiile dintre cel care a transferat drepturile de proprietate și terți se consideră că, dacă nu sunt menționate individual toate posibilitățile de transfer,  atunci acestea nu sunt transferabile. Deși aceeași lege stabilește că ”drepturile de autor sunt transferabile ca întreg sau în parte”. Ceea ce duce la două concluzii: 1) transferul în întregime al drepturilor de proprietate intelectuală este posibil și 2) dreptul de copyright poate fi considerat ca o sumă de drepturi care poate fi separată în secțiuni individuale.

În Italia, de asemenea, legea urmărșete "scopul" transferului de drepturi de proprietate și clarifică faptul că, în absența unui acord formal, transferul unuia sau mai multor drepturi de exploatare nu este permis, chiar dacă intră în aceeași categorie de drepturi exclusive. Franța și Spania stabilesc cerințe mai stricte decât țările menționate (individualizarea utlizărilor, scopul, durata, teritoriul în interiorul căruia sunt exploatate economic drepturile de proprietate intelectuală) alte țări, cum ar fi Danemarca, Ungaria și Polonia impun și ele, de asemenea, o limitare a domeniului de aplicare a transferului dreptului de copyright, deși sunt considerate mult mai laxe în ceea ce privește normele privind modalitățile de plată. Și intervalul de exploatare variază, funcție de regimul contractelor (durata poate fi de 5 ani, de 10 ani - în cazul Spaniei și al contractelor de publicare în schimbul unei sume acordate o singură dată, 15 ani dacă se prevede în contract în mod expres). În plus, contractele trebuie să menționeze – cazul Spaniei – limba de publicare, modalitățile, datele aparițiilor, remunerații și plăți, numărul maxim și numărul minim de copii per ediție, remunerația autorului dacă este vorba de un transfer de drepturi de la deținătorul drepturilor și acesta este un altul decât autorul. În Danemarca legea stabilește obligativitatea loialității între părțile implicate în transferul drepturilor de autor. Aceasta implică, inter alia, că deținătorul originar al drepturilor de copyright nu poate exploata acest drept de o manieră contrară intereselor părții căreia i-a transferat temporar aceste drepturi. Autorul unui text sau al unui volum care și-a transferat drepturile unui editor nu poate, spre exemplu, să publice același text sau volum în media diferite, chair dacă contractual nu este interzis (spre exemplu un text pentru print să-l publice în variană e-book). Secțiiunea 53 (3) din Legea olandeză a drepturilor de autor favorizează interpretările restrictive în domeniul transferului. 

Cu privire la modul de retribuire a autorilor pe baza transferului drepturilor de autor: modalitățile de calcul a sumelor remunerate sunt diverse însă, în principal, se poate vorbi de 3 tipuri principale – ex ante (o singură plată), o plată proporțională cu modalitatea de explotare economică a dreptului de copyright, o combinație a celor două modalități. Remunerația proporțională e în funcție de performanța economică (număr de cititori, abonați, vânzări etc.). Plata ex ante – specifică în general pentru drepturile pe volume – consideră succesul anticipat și veniturile generate de acesta. Legea franceză (CPI) stabilește la L-131-4 că autorul este îndreptățit la o remunerație proporțională cu comercializarea sau exploatarea economică a muncii sale. Plata ex ante (plata unică) este considerată mai degrabă excepția, când calculul unei remunerații proporționale este imposibil de operat sau nu este justificabil. În toate statele menționate legiutorii acordă atenție modalităților de plată echitabile ca urmare a apariției ”agregatorilor de știri” (așa numita Google Tax), cadrele normative urmărind, conform Directivei 2014/ 26/EU, întărirea poziției autorilor, mai ales în cazul acelora care nu sunt cuprinși într-un organism de gestiune colectivă a drepturilor (astfel de organisme putând prelua ele însele plățile și redistribuirea sumelor către membri). 

În cazul Germaniei un aspect al reglementărilor sectoriale care privește presa face referire la ”drepturile de autor auxiliare” pentru editorii de presă. Societatea de gestiune colectivă pentru presa scrisă VG Media a căutat să stabilească impunerea unor modalități de plată de către provideri și agregatori (Google, Telekom) în formula redevențelor pentru secvențe și miniaturi (thumbnails) afișate în rezultatele căutării pe Internet sau să delisteze din căutare publicațiile respective (să restrângă afișările, dimensiunea miniaturilor etc.). Jurnaliștii au dreptul legal de a solicita o parte a remunerațiilor acordate editorilor de presă prin această modalitate. În același timp însă, dacă editorii preferă delistarea și dacă articolele sau trimiterile la acestea nu mai sunt posibile, autorii pierd din vizibilitate și impact, fiind afectate economic drepturile de autor. În plus, editorii de presă care doresc să obțină o astfel de plată sunt nevoiți să suporte cheltuieli suplimentare (accesarea unui organism de gestiune colectivă care poate monitoriza în timp real aparițiile, negocieri, costul unor eventuale procese etc.). În acest punct conteză în primul rând modul de reglementare al Uniunii Europene cu privire la Piața Unică (draftul noii Directive a Uniunii europene privind copyrightul, Digital Single Market Directive, suscitând dezbateri aprinse mai ales pe articolele 11 și 13 considerate ca afectând liberatea internetului – art.11 prevede licențele plătite pentru linkuri la siteurile de știri, modul de aplicare al Directivei votate de PE pe 12 septembrie 2018 urmând a fi finalizat prin comisie tripartită, în ianuarie 2019). Prin modificările aduse drepturilor de autor prin directiva menționată se urmărește protejarea publicațiilor (și în general a presei) și reducerea faliei dintre profiturile platformelor de internet și creatorii de conținut (stimularea unei relații de colaborare între cele două părți) respectiv crearea unui domeniu al excepțiilor (pentru text and data mining). Articolul 11 în forma votată de PE conferă editorilor de presă dreptul direct de copyright în raport cu platformele online / agregatorii de știri, în vreme ce Art.13 ar stabili obligativitatea websiturilor care găzduiesc conținut postat de utilizatori să ia ”măsuri adecvate și proporționale” pentru a preveni postarea de conținut ilicit, în sensul în care este purtător de drepturi de autor. În fapt, este vorba de o actualizare a Directivei din 2001 privind copyright-ul și vizează modernizarea acestor reguli pentru epoca digitală. În acest fel, UE dorește să oblige platformele precum Google sau Facebook să plătească pentru secvențele de conținut pe care le preiau de la furnizorii media (așa-numita taxă pe link) și platformele de distribuție (Youtube, Facebook) să scaneze conținutul încărcat de utilizatori pentru a se asigura că sunt respectate drepturile de autor. Textul noului cadru normativ exclude platformele online mici și micro, pentru a susține startup-urile. În practică, această reformă va impune platformelor și agregatoarelor online să plătească titularilor de drepturi materialele protejate prin copyright pe care le pun la dispoziție în online. Textul așa cum a fost el votat în Parlamentul European solicită, în mod special, ca jurnaliștii înșiși, și nu doar editorii lor, să beneficieze de banii care rezultă în acest fel.
Drepturile de autor– alte precizări privind cadrul legal din Marea Britanie, Olanda, Franța, Irlanda

Dreptul de Copyright este un drept negativ, în sensul că nu reprezintă, în primul rând, un drept de posesie, ci este un drept de excludere. Acesta poate fi un instrument juridic puternic, în condițiile în care legea dreptului de autor oferă căi de atac atât în instanțele civile, cât și în cele penale. Drepturile de autor au un regim diferit în fiecare țară, responsabilitatea gestionării revenind autorului, scriitorului sau editorului ori organismelor colective de gestionare.
MAREA BRITANIE
Materialul va fi automat protejat de drepturile de autor fără înregistrare (în Regatul Unit) dacă este original, adică dacă nu este copiat. În vederea sprijinului legal autorul se poate adresa unor organisme de profil, cum sunt Society of Authors,  Writers’ Guild of Great Britain,  National Union of Journalists, Society for Editors and Proofreaders sau caselor de avocatură locale, specializate în acest domeniu al drepturilor de autor. În cazul autorilor de articole de presă suportul legal este important (spre exemplu în cazurile în care există dubii legate de un articol plătit de un ziar  - și de posibilitatea de a fi distribuit și de o revistă – cadrul legal britanic face diferență între First și Second Serial Rights, respectiv ziarul are dreptul publicării primei apariții, însă autorul – dacă nu există exclusivități contractuale – poate beneficia de drepturi pentru apariții ulterioare în alte media scrise; dacă articolele sunt cuprinse în ”fișa postului”, atunci angajatorul are drepturile exclusive pe durata contractuală).În cazul încălcărilor modalitățile de acțiune sunt diverse
. Încălcarea drepturilor de autor reprezintă o încălcare a drepturilor acordate titularului dreptului de autor, prin care se înțelege:
· Dreptul de a  produce și vinde copii ale lucrării originale.

· Dreptul de a crea opere derivate (lucrări bazate pe original).

· Dreptul a afișa sau a publica

· Dreptul de a vinde sau să aloca drepturile de mai sus terților

Toate cele mai sus menționate nu pot fi făcute fără permisiunea deținătorului drepturilor de autor care le cedează contractual. Este obligatorie menționarea numelui autorului (dreptul moral asupra operei). Drepturile economice și morale asupra operei în UK sunt conform Convenției Berna și în vigoare din 1988. Drepturile morale sunt flexibile, în funcție și de tipul de autorat (un ”ghostwriter” poate și el solicita la un moment dat dreptul de a fi recunoscut drept autor al unui text atribuit altcuiva sau neatribuit). 
OLANDA

În concordanță cu Hoge Raad o operă trebuie să aibă caracter individual și să poarte amprenta originalității autorului, originalitatea în sensul cadrului normatv olandez fiind conform definiției ECJ. Dreptul de copyright există imediat producerii operei respective, nu sunt necesare formalități, autorul nu trebuie să-și declare sau să înregistreze spre rezervare dreptul de copyright. Există posibilitatea înregistrării însă acest lucru nu înseamnă automat și o protecție legală însă este utilă în cazul existenței unui diferend cu un terț la o dată ulterioară. Opera poate fi declarată oficial la un notariat sau înregistrată la Oficiul Benelux pentru Proprietate Intelectuală (BOIP) care oferă facilitatea înscrierii în i-DEPOT pentru o taxă de 35 euro. Copyrightul este valabil 70 de ani după dispariția autorului, drepturile în interiorul acestui interval fiind transmise urmașilor sau celor indicați patrimonial. Contractele privind drepturile de autor sunt reglementate de Wetsvoorstel auteurscontractenrecht, care prevede condițiile pentru licențele exclusive sau și pentru acordarea sub-licențelor. Licența este în fapt un agreement între părți, acestea fiind libere să încheie contractul după cum doresc, criteriile restrictive fiind de ordine publică și bonos mores. Wetsvoorstel auteursconractenrech, așa cum a fost ea modificată la 1 iulie 2015 prevede inter alia că autorul sau creatorul este îndreptățit la o compensație rezonabilă pentru exploatarea operei sale. După o perioadă de timp, dacă autorul consideră că editorul nu a exploatat cum trebui opera sa este îndreptățit la dizolvarea contractului (art25e din Wetsvoorstel auteurscontractenrecht). Articolul 25c(1) îi dă autoruui dreptul la remunerare echitabilă prin cedarea dreptului de exploatare a operei. Dacă există suspiciunea unei plăți nerezonabile se poate cere compensații pe principiul ”bestselling provisions” (editorul a scos un profit mult mai mare decât un anume procentaj stabilit între profit / remunerație, fără a se menționa însă o pondere sau o cifră cu este în legea ermană, unde este prevăzut 50%). Editorul nu poate avea unilateral dreptul de a stabili termenul limită de utilizare a unor creații, autorul trebuie să aibă același drept. Se consideră ca fiind necesară definirea mai precisă a ceea ce înseamnă ”remunerare echitabilă”. Fiind private, instituțiile de presă plătesc diferit, în funcție de importanța și impactul lor. Salariile variază între 53-58.000 euro anual pentru un jurnalist anywayanyday la 4-5000 euro lunar la NRC 43-46.000 euro la SDU, 38-41.000 euro la Reuters etc. Evident, Telegraaf Media Group cu 7 milioane de  cititori zilnic va plăti diferit față de un grup local sau un ziar confesional. La nivel național salariul mediu al unui jurnalist (cu studii) este de 37.602 euro senior level sau în jur de 22.000 entry level. Situații excepționale: în 2009 în contextul crizei financiare guvernul olandez a luat decizia de a plăti salariile jurnalistilor la un număr de 60 de ziare pentru 2 ani, măsură în sprijinul tinerilor jurnaliști, cei mai expuși pierderii.
Diminuarea numărului de cititori în Olanda: de la 4,2 milioane ziare în 2000 la 2,5 m în 2015, prin urmare o scădere cu 40% a circulației ziarelor print. În 2015 48% din populația de peste 13 ani a Olandei citea zilnic un ziar – inclusiv cele gratuite – 44% citind un ziar plătit, față de 67% în 2004. În 2015 în totalul veniturilor ziarelor 75% venea din prețul plătit de cititori, 22% din advertising, 3% din surse digitale.
FRANȚA
Legea franceză stabilește că orice creație originală se bucură de drept de copyright. Codul de Proprietate Intelectuală CPI nu definește originalitatea însă este folosită definiția ECJ, ca și în cazul Olandei. Codul privind Proprietatea Intelectuală stabilește că dreptul  moral este perpetuu, inalienabil și imprescriptibil, poate fi transmis mortis causa. Autorul determină modul de publicare și condițiile dar în condițiile retragerii dintr-un contract va acoperi daunele sau prejudiciile editorului, dacă nu există un termen privind reconsiderarea cesionării drepturilor. Autorul și numai autorul este cel în drept să-și alcătuiască antologii de texte și articole, să intervină pe acestea, să le publice și să autorizeze forma de publicare. 
Pentru articolele din ziare sau reviste se menține acest drept de exploatare dacă nu există condiții contractuale specifice. În general astfel de formule nu trebuie să fie concurente cu publicația care a preluat prima publicare. În cazul ziarelor și publicațiilor de diverse tipuri dar și al agențiilor de presă se poate folosi un contract temporar sau plățile de tip single payment (Art.L132-6). După închierea contractului privind explotarea, autorul nu va tulbura utilizarea și exercitarea dreptului garantat, dacă nu există prevederi contractuale specifice. Editorul rămâne responsabil de modul de publicare un an după prima apariție. Se stabilește și numărul minim de exemplare privind prima publicare (L-132). Nu se poate interveni pe text decât cu acordul autorului, dacă este stabilit un termen fix contractul încetează fără notificare la trecerea timpului. Copiile nedistribuite pot fi distribuite de editor o perioadă de 3 ani de la expirarea termenului. Editorul trebuie să furnizeze autorului date certe privind distribuția sau poate fi adus în fața instanței dacă nu face acest lucru (în calcularea redevențelor). Dacă editorul vinde sau transferă antreprenoriatul, interesele morale și materiale ale autorului trebuie protejate, acesta poate acționa în instanță dacă se cosnideră afectat. 

În Franța statutul profesional este acoperit de Statut de Journaliste Professionnel, care definește ceea ce am numi ”legitimația de presă” plecând de la doi parametri: venitul generat de activitatea de presă și stabilitatea profesiei. În Italia astfel de legitimații sunt acordate de organisme autonome și presupun un anume examen, în Germania nu există o definire exactă a termenului, astfel încât cel care lucrează în domeniu se poate intitula jurnalist. În ceea ce privește cuantumul salarial al jurnaliștilor, acesta este în intervalul  45-60.000 euro, media fiind de 46 000
. 
IRLANDA

Este un caz aparte, Taxes Consolidation Act din 1997 permite, în anumite condiții, exceptarea de la taxarea pe venit pentru anul în care astfel de venituri au fost realizate (Section 195 Taxes Consolidation Act, 1997). Legea permite membrilor din Revenue Commissioners (inspectori fiscali, practic) să se exprime cu privire la originalitatea și caracterul artistic sau cultural al operei producătoare de venit. Categoriiile exceptate sunt cărți (și toate genurile de scriituri literare, științifice, culturale, academice etc), opere dramatice, piese muzicale, picturi, sculpturi etc. Poate aplica pentru Artist' Exemption orice rezident UE sau EEA și se obține o opinie de principiu din partea Revenue Commissioners. În principiu, creația în cauză trebuie să aibă calitate intelectuală sau artistică (să semnifice ceva privind aspecte din cultura națională sau internațională sau să aibă un merit artisitic în legătură cu certe canoane din categorii relevante). Evident, determinarea criteriilor se face în funcție de un cadru normativ stabilit de opiniile epistemice ale unor instituții precum Arts Council sau de Heritage Council sau National Archives Advisory Council; este valorizată și originalitatea autorului, mai ales dacă este vorba de teme de ”pionierat”. Articolele din ziare sunt excluse (Any work of journalism published in a newspaper, journal, magazine, on the internet or on any other similar medium) însă există posibilitatea ca un autor de articole să valorifice o antologie a articolelor sale, dintr-o perioadă anumită, în formula unui volum, caz în care poate aplica pentru exceptare. Valoarea maxim exceptată este de 50.000 euro. 

Surse bibliografice:

Italia reglementări copyright la adresa web https://www.ufficiobrevetti.it/en/copyright/
Germania - versiunea engleză a legii copyright și drepturilor conexe la adresa web: http://www.wipo.int/wipolex/en/details.jsp?id=16047
Olanda https://www.eerstekamer.nl/wetsvoorstel/33308_wet_auteurscontractenrecht
Irlanda: Taxes Consolidation Act la adresa web: https://www.charteredaccountants.ie/taxsource/1997/en/act/pub/0039/sec0190-2-sec0199.html
Regatul Unit al Marii Britanii și Irlandei de Nord: https://www.gov.uk/topic/intellectual-property/copyright
� Europe Economics, Lucie Guibault, Olivia Salamanca -University of Amsterdam: Remuneration of authors of books and scientific journals, translators, journalists and visual artists for the use of their works. A study prepared for the European Commission DG Communications Networks, Content & Technology, 2016


� In cazurile mai puțin gravese poate apela la ”cease and desist letter”. Prin aceasta se solicită ca o persoană sau o organizație să oprească o acțiune specifică și să se abțină să o facă în viitor, sub rezerva unei acțiuni în justiție în cazul în care destinatarul nu reușește să se conformeze. Oricine poate să trimită o scrisoare de ”încetare și renunțare”. O adresă de tip ”cease and desist Order” este obligatorie, fiind trimisă de o instanță. Tipul specific de acțiune în domeniul drepturilor de proprietate este ”Copyright Infringement letter” prin care se solicită încetarea unei acțiuni care încalcă drepturile de proprietate. 


� Plățile prin pay- model: 66% dintre ziarele europene operează cu un pay-model – acest lucru va modifica sau ar trebui să modifice și modul de retribuire al jurnaliștilor. Datele complete sunt greu de obținut întrucât diferă și nivelul de ”sinidicalizare” (asociere) în diferite state (sub 10% în Grecia și peste 82% în Suedia). 

